Լինդսի Սնել

Լինդսի Սնել (, ), ամերիկացի լրագրող, մեկնաբանում է կովկասյան, Միջին Արևելքի և Հյուսիսային Աֆրիկայի հակամարտություններն ու ճգնաժամերը։

Գործունեություն 
Սնելը հեղինակել է տեսանյութեր և վավերագրական ֆիլմեր, որոնք օգտագործել են ABC News, MSNBC, Vice Media, Discovery Digital Networks, VICE on HBO և Ozy լրատվականները, նրա տպագիր նյութերը լույս են տեսել Foreign Policy, The Daily Beast, North Press Agency և The Investigative Journal պարբերականներում։

2011 թվականին Սնելը հեղինակել է լիամետրաժ վավերագրական Square Grouper: The Godfathers of Ganja ֆիլմը, որի պրեմիերան կայացել է 2011 թվականին, SXSW փառատոնի ժամանակ։

Սնելը մասնակցել է «Կոկաինի կովբոյները. վերաթողարկված» (Cocaine Cowboys: Reloaded), «Լայմլայթ» (Limelight) լիամետրաժ վավերագրական ֆիլմերի ստեղծմանը, որոնց առաջնախաղը եղել է 2011 թվականին, Tribeca կինոփառատոնի շրջանակներում։

Եղել է 30 for 30 կարճամետրաժ վավերագրական ֆիլմերի հետազոտող, որոնք հեռարձակվել են ESPN-ի կողմից։

Անձնական տեղեկատվության տարածում թուրք ծայրահեղ ազգայնականների կողմից 

2021 թվականի հունիսին, իր ծննդյան օրվա նախօրեին Սնելը թվիթթերյան հաղորդագրություն է ստացել թուրք ծայրահեղ ազգայնական «Գորշ գայլեր» կազմակերպության կողմից։ Նրանք ձեռք էին բերել լրագրողի ծննդյան ամսաթիվն ու բնակության հին հասցեն։ Այս մասին Թվիթթերում բարձրաձայնելուց հետո հաղորդագրությունները հեռացվել են։ Այնուամենայնիվ, թուրքական «Արդարություն և զարգացում» կուսակցության համակիրները շարունակել են շրջանառել այն։

Առևանգում Սիրիայում և բանտարկություն Թուրքիայում 
2016 թվանանին աշխատանքի ընթացքում Սնելը Սիրիայի Հալեպ քաղաքում առևանգվել է Ջաբհաթ Ֆաթհ աշ-Շամի կողմից։ Նա փախել է իրեն առևանգած խմբից երկու շաբաթվա գերությունից հետո։ Սիրիայից Թուրքիա անցնելիս նա օգոստոսի 6-ին ձերբակալվել է թուրքական իշխանությունների կողմից և 67 օրով բանտարկվել է թուրքական բարձր վերահսկողությամբ Իսքենդերուն և Հաթայ բանտերում։ Այս ընթացքում թուրքական մամուլը մեղադրել է նրան Կենտրոնական հետախուզական վարչության լրտես լինելու և ռազմական գոտին սահմանախախտելու համար։ Սնելն ազատ է արձակվել է 2016 թվականի հոկտեմբերին։ 2018 թվականին Բաղդադ ճամփորդելիս Թուրքիան Սնելին ձերբակալելու անհաջող փորձ է արել։

Թուրքիայի ներգրավվածությունն Արցախում, 2020 
2020 թվականի սեպտեմբերի 22-ին, Արցախի 44-օրյա պատերազմից 5 օր առաջ, Սնելն իր թվիթթերյան օգտահաշվում գրառում է արել այն մասին, որ թուրքական աջակցություն ունեցող Սիրիական ազգային բանակի վարձկանները Թուրքիայով բերվել են Բաքու՝ Լեռնային Ղարաբաղում ադրբեջանական ուժերին օգնելու համար։

Ծանոթագրություններ

Արտաքին հղումներ 
 
 Ishgal

Ապրող անձինք
Ամերիկացի կինոարտադրողներ